26/11 हमलों में रहा होगा कश्मीरी का हाथ : पाक  
पाकिस्तान के गृह मंत्री मलिक ने कहा कि हो सकता है कि अल कायदा से जुड़ा आतंकवादी कमांडर इलियास कश्मीर मुंबई हमलों का हिस्सा रहा हो।
पाकिस्तान के गृह मंत्री रहमान मलिक ने कहा कि हो सकता है कि अल कायदा से जुड़ा आतंकवादी कमांडर इलियास कश्मीर मुंबई हमलों का हिस्सा रहा हो लेकिन भारत का यह दावा गलत है कि इस्लामाबाद ने उसे समर्थन दिया था।  मलिक ने दावा किया कि उनके पास यह पुष्ट सूचना है कि तीन जून को हुए ड्रोन हमले में कश्मीरी मारा गया है। मलिक ने कहा कि मुंबई हमले गैर शासकीय तत्वों ने किये थे और इनका इस्तेमाल पाकिस्तान के खिलाफ किया गया। उन्होंने कहा, वैश्विक आतंकवादी कश्मीरी 26/11 का हिस्सा हो सकता है लेकिन भारत का यह तर्क गलत है कि पाकिस्तान उसका समर्थक था।  मलिक ने कहा, मुंबई मामले का इस्तेमाल कुछ ताकतों ने दोनों देशों को युद्ध की कगार तक लाने में किया और इससे आतंकवादियों को निश्चित तौर पर फायदा पहुंचा क्योंकि पाकिस्तान की पश्चिमी सीमा पर भारत के खिलाफ सैनिकों की किसी भी तैनाती से उन पर पड़ने वाला दबाव कम हो जाता होगा।